**1 Ioan – llythyr am gariad.**

**1 Ioan 5 (18-21)**

*Dŷn ni'n gwybod bod y rhai sydd wedi'u geni'n blant i Dduw ddim yn dal ati i bechu. Mae Mab Duw yn eu cadw nhw'n saff, a dydy'r Un drwg ddim yn gallu gwneud niwed iddyn nhw. 19 Dŷn ni'n gwybod ein bod ni'n blant i Dduw, ond mae'r byd o'n cwmpas ni yn cael ei reoli gan yr un drwg. 20 Ond dyn ni hefyd yn gwybod fod Mab Duw wedi dod, ac mae wedi'n galluogi ni i ddeall a dod i nabod yr un gwir Dduw. A dyn ni wedi'n huno â'r gwir Dduw am ein bod ni wedi'n huno â'i Fab e, Iesu Grist. Fe ydy'r unig wir Dduw, a fe ydy'r bywyd tragwyddol.*

*21 Blant annwyl, cadwch draw oddi wrth unrhyw beth sy'n cymryd lle Duw yn eich bywydau chi.*

*.**..........*

Mae Ioan yn gorffen ei lythyr drwy atgoffa ei ddarllenwyr o’r hyn mae o wedi ei ddweud! Fel pob athro da roedd o’n gwybod bod rhaid ail-adrodd er mwyn sicrhau bod pobl yn deall ei neges ac yn ei chofio.

1. Mae Cristnogion yn blant i Dduw
2. Dydy Cristnogion ddim yn pechu o’i gwirfodd – dydyn nhw ddim yn *dal ati* i fyw mewn ffordd sy’n groes i air Duw. Maen nhw’n trio eu gorau i fyw bywyd sy’n plesio Duw. Wrth gwrs eu bod yn methu ar adegau ond mae’r bwriad yno bob amser i blesio Duw.
3. Iesu ydy Mab Duw – yr un sy’n eu cadw’n saff.
4. Er mai’r diafol ydy ‘duw’ y byd hwn’ (2 Corinthiaid 4:4) does ganddo fo ddim gafael ar Gristnogion.
5. Mae Cristnogion yn blant Duw, wedi eu huno gyda Iesu. Un Duw sydd*, a fe ydy'r bywyd tragwyddol.*

Adnod 21: Rhybudd terfynol gan Ioan i’w ‘blant annwyl’: *cadwch draw oddi wrth unrhyw beth sy'n cymryd lle Duw yn eich bywydau chi.*

Drwy’r llythyr mae Ioan wedi pwysleisio cariad Duw. Cariad gweithredol, ymarferol, dwfn, perffaith – cariad ‘agape’ oedd yn rhoi heb ddisgwyl dim yn ôl. Cariad oedd yn achub bywydau pobl o afael yr Un drwg, ac o fywyd heb Dduw i fywyd newydd, bywyd ar ei orau (Ioan 10:10).

Yn wyneb y fath gariad doedd Ioan ddim eisiau i’r bobl grwydro a cholli gafael ar yr hyn oedd ganddyn nhw. Doedd o ddim eisiau iddyn nhw roi lle yn eu bywydau i bethau fyddai’n cymryd lle y gwir Dduw, gan gynnwys syniadau’r athrawon ffals.

Er fod llythyr Ioan yn weddol fyr o’i gymharu â llyfrau eraill yn y Beibl mae’n llawn o wybodaeth pwysig iawn. Yn amlwg roedd gan Ioan **berthynas** gyda Duw a chyda Iesu. Mewn pob perthynas lwyddiannus mae angen cariad. Nid gwybodaeth oeraidd, sych oedd Ioan yn geisio ei rannu, ond gwybodaeth cyffrous, llawn bywyd ac emosiwn. Roedd o eisiau rhannu’r cariad roedd o’n deimlo, cariad roedd o wedi ei brofi, gydag eraill. Roedd ei bwyslais ar y ffaith mai ‘Cariad ydy Duw’ ac felly y dylai bobl Dduw garu ei gilydd. Nid llyfr o reolau sych ydy’r Beibl er ein bod ni mor aml yn cael ein perswadio i feddwl hynny. Does dim cariad mewn llyfr rheolau – darllenwch yr ‘Highway Code’ neu lawrlyfr rheolau pêl-droed ac mi welwch chi’r gwahaniaeth.

I orffen dyma eiriau o Effesiaid 3: 18-21

*Dw i am i chi, a phobl Dduw i gyd****, ddeall mor aruthrol fawr ydy cariad y Meseia*** *– mae'n lletach, yn hirach, yn uwch ac yn ddyfnach na dim byd arall! 19 Dw i am i chi* ***brofi*** *y cariad hwnnw sy'n llawer rhy fawr i'w brofi yn llawn, er mwyn i chi gael eich llenwi â'r cwbl sydd gan Dduw ar eich cyfer. 20 Clod iddo! Mae'n gwneud llawer iawn mwy na dim y bydden ni'n mentro gofyn amdano na hyd yn oed yn gallu ei ddychmygu! 21 Dylen ni sydd yn yr eglwys ac wedi'n huno gyda'r Meseia Iesu roi clod iddo am byth bythoedd! Amen.*